**POZIV**

**na sudjelovanje u savjetovanju s javnošću o**

**NACRTU PRIJEDLOGA PLANA DAVANJA KONCESIJA NA POMORSKOM DOBU ZADARSKE ŽUPANIJE ZA 2023. GODINU**

**PRAVNI TEMELJ**:

Sustav koncesija u Republici Hrvatskoj uređen je Zakonom o koncesijama (Narodne novine, broj 69/17, 107/20). Zakon predstavlja krovni propis kojim se na općoj razini uređuju sva osnovna pitanja vezana za koncesije.

Zakonodavni okvir za koncesije, uz Zakon o koncesijama, čine i posebni propisi kojima se uređuju koncesije u pojedinim područjima i za pojedine djelatnosti.

Davanje koncesija na pomorskom dobru regulirano je Zakonom o pomorskom dobru i morskim lukama („Narodne novine“ 158/03, 100/04, 141/06, 38/09, 123/11, 56/16, 98/19), a postupak je detaljnije uređen Uredbom o postupku davanja koncesije na pomorskom dobru („Narodne novine“ 23/04, 101/04, 39/06, 63/08, 125/10, 102/11, 83/12, 10/17) (u daljnjem tekstu: Uredba).

Koncesiju za gospodarsko korištenje pomorskog dobra te za korištenje ili gradnju građevina od važnosti za županiju daje županijska skupština na rok do najviše 20 godina.

Člankom 78. stavak 1. Zakona o koncesijama („Narodne novine“ broj 69/17, 107/20) davateljima koncesija propisana je obveza izrade godišnjih i srednjoročnih (trogodišnjih) planova davanja koncesija.

Obveza je davatelja koncesije izraditi godišnji plan davanja koncesija za 2023. godinu te ga do kraja siječnja iduće godine dostaviti ministarstvu nadležnom za financije.

**OBRAZLOŽENJE:**

Zakon o koncesijama u članku 78. stavku 1. propisuje sadržaj godišnjeg plana davanja koncesija, a to je: planirani broj koncesija, predviđene vrste i predmete koncesija, rokove na koje se koncesije planiraju dati, pravnu osnovu za davanje koncesije, procijenjenu godišnju naknadu za pojedinu koncesiju, popis ugovora o koncesiji koji istječu u godini na koju se plan odnosi s napomenom za koje se koncesije planira novi postupak davanja koncesije te obrazloženjem razloga za eventualno neplaniranje davanja nove koncesije.

Godišnji plan davanja koncesija mora biti u skladu sa srednjoročnim planom davanja koncesija, a u slučaju odstupanja godišnjeg plana od srednjoročnog plana davanja koncesija, davatelj koncesije je dužan nadležnom ministarstvu dostaviti obrazloženje o navedenom odstupanju prilikom dostave podataka o godišnjem planu davanja koncesija.

Temeljem članka 13. stavak 5. Pravilnika o Registru koncesija („Narodne novine“ broj 1/18) određeno je kako se planovi dostavljaju na zahtjev Ministarstva financija na Obrascu 3 - Plan davanja koncesija te isti čini sastavni dio ovog Plana.

Plan sadrži pet članaka kojima se uređuje kako slijedi:

**Članak 1.**

Ovim člankom općenito se definira predmet ovog akta.

**Članak 2.**

Člankom se utvrđuje planirani broj koncesija, predviđene vrste i predmete koncesija, rokove na koje se koncesije planiraju dati, pravnu osnovu za davanje koncesije, procijenjenu godišnju naknadu za pojedinu koncesiju, popis ugovora o koncesiji koji istječu u godini na koju se plan odnosi s napomenom za koje se koncesije planira novi postupak davanja koncesije te obrazloženjem razloga za eventualno neplaniranje davanja nove koncesije.

**Članak 3. - Članak 5.**

Ovim odredbama regulira se osiguravanje sredstava za provedbu Plana, dostava Plana nadležnom Ministarstvu te objava i stupanje na snagu Plana.

Budući je Plan davanja koncesija na pomorskom dobru Zadarske županije akt kojim se utječe na interese građana i pravnih osoba, sukladno članku 11. Zakona o pravu na pristup informacijama (Narodne novine broj 25/13., 85/15., 69/22), provodi se postupak savjetovanja s javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (Narodne novine broj 140/09.), stavljanjem Nacrta prijedloga Plana na internetske stranice Zadarske županije s mogućnošću zainteresiranih da elektronskom poštom ili u pisanom obliku dostave svoje komentare, primjedbe i prijedloge na raspoloživom obrascu – prilog 3.ovog Poziva.

Postupak savjetovanja provest će se u razdoblju od 21.10.2022. do 21.11.2022. godine. Organizator i nositelj postupka savjetovanja je Upravni odjel za pomorsko dobro, more i promet u Zadarskoj županiji.

Uz ovaj Poziv na sudjelovanje u savjetovanju s javnošću, stavlja se na raspolaganje utvrđeni Nacrt prijedloga Plana davanja koncesija na pomorskom dobru Zadarske županije za 2023. godinu sa Prilogom 3 (Obrazac) – Plan davanja koncesije na pomorskom dobru Zadarske županije za 2023. godinu i Obrazac za sudjelovanje u savjetovanju.

* Prilog 2. - Nacrt prijedloga Plana davanja koncesija na pomorskom dobru Zadarske županije za 2023. godinu
* Prilog 3. - Obrazac Prilog 3 – Plan davanja koncesija na pomorskom dobru Zadarske županije za 2023. godinu
* Prilog 4. - Obrazac za dostavu prijedloga, primjedbi i mišljenja u internetskom savjetovanju.